חוק שירותי תשלום (תיקון), התש"ף-2020
הצעת חוק ממשלתית, הכנסת ה-22
פורסם: ספר החוקים, חוברת 2790, עמ' 14, 2020-02-18T00:00:00+02:00
מטרתו של חוק שירותי תשלום, התשע"ט–2019 (להלן – החוק), היא להסדיר את תחום שירותי התשלום הטכנולוגיים בישראל, הכולל בין היתר, תשלום באמצעות כרטיס אשראי, כרטיס נטען, יישומון תשלום (אפליקציית תשלום) וארנק דיגיטלי. הצורך בחוק האמור נבע מההתפתחות הטכנולוגית שהובילה להגברת התחרות בתחום שירותי התשלום, הוזלת העמלות וזמינות התשלום, אך לצד אלה דרשה התייחסות לסיכונים הכרוכים בשימוש באמצעי תשלום דיגיטליים, דוגמת פרצות אבטחה, הונאות ושימוש לרעה במידע. בנוסף, לאור ההסדרים העדכניים שנקבעו כאמור בחוק, החל מיום כניסתו לתוקף של החוק בוטל חוק כרטיסי חיוב, התשמ"ו–1986 שעד לחקיקת החוק הסדיר את תחום פעילות כרטיסי אשראי בישראל.
לקראת כניסתו של החוק לתוקף נדרשה היערכותם של נותני שירותי תשלום, ובכללם בנקים, חברות כרטיסי אשראי, מפעילי יישומוני התשלום ועוד, לפיכך מועד התחילה נקבע ליום י"ב בטבת התש"ף (9 בינואר 2020). אולם, לאור העובדה שטרם הושלמה היערכות זו, תוקן מועד התחילה בחוק שירותי תשלום (תיקון), התש"ף–2020 ונקבע כי מועד כניסתו לתוקף של החוק יהיה ביום כ"ו בתשרי התשפ"א (14 באוקטובר 2020). כמו כן, נקבע כי מועד התחילה של התיקון ייקבע רטרואקטיבית ליום י"ב בטבת התש"ף (9 בינואר 2020).